Endelig: IKEAs intelligente rullegardiner kommer til august

Det var egentlig meningen, at IKEAs intelligente rullegardiner, Kadrilj og Fyrtur, skulle være sat til salg i februar måned, men de blev forsinket på grund af firmware-problemer. Nu fortæller møbelkæden på sin hjemmeside, at begge modeller langt om længe bliver tilgængelige til august.

På sin svenske hjemmeside skriver IKEA, at forsinkelsen skyldtes, at man ønskede at øge funktionaliteten i rullegardinerne: ”Forsinkelsen skyldes det faktum, at vi fandt en mulighed for øget funktionalitet og derfor ønskede at opdatere produktets software, før vi lancerede rullegardinerne i vores butikker”.

Bekymrende nok er beskeden kun at finde på IKEAs svenske hjemmeside – ikke på den danske. Det kan betyde, at IKEA vælger at lancere i Sverige først og andre lande senere. Men det er ren spekulation, da møbelkæden endnu intet har meldt ud officielt. Vi krydser fingre.

Spændende august

I det hele taget ser august ud til at blive en spændende måned for IKEA. Ud over de intelligente rullegardiner vil måneden byde på salgsstart for multirumshøjttalerne Symfonisk, som IKEA har lavet i samarbejde med Sonos.

Som tidligere skrevet kommer der to forskellige modeller, nemlig Kadrilj der er et traditionelt elektrisk rullegardin, og Fyrtur der er et elektrisk mørklægningsgardin. Begge gardiner understøtter både Apple HomeKit (Siri), Alexa og Google Home, så lige gyldigt hvilken digital assistent, man foretrækker, kan de betjenes med stemmen.

Gardinerne har alle en længde på 195 centimeter og vil kunne fås i følgende bredder: 60, 80, 100, 120 og 140 centimeter.  Priserne starter ved 99 euro og den dyreste model, IKEA Fyrtur 140 cm, koster 159 euro – hvilket er væsentligt billigere end andre intelligente gardiner på markedet.

I videoen nedenfor kan man se, hvordan rullegardinerne fungerer:

Endelig: IKEAs intelligente rullegardiner kommer til august