IKEA bekræfter: Intelligente rullegardiner til Danmark i næste måned

IKEA har bekræftet, at de intelligente rullegardiner, Kadrilj og Fyrtur, kommer til salg i de danske IKEA-varehuse i august måned, men advarer samtidig om, at det i første omgang bliver et yderst begrænset antal.

I sidste måned kunne vi fortælle, at rullegardinerne blev lovet til august på den svenske IKEA-hjemmeside, mens der endnu intet står om produkterne på den danske hjemmeside. Det er dog bare fordi siden ikke er opdateret, fortæller IKEA.

– Vi kan bekræfte, at Kadrilj og Fyrtur lander i IKEAs varehuse i løbet af august måned, fortæller Sofie Kragh Ingvorsen, der er pr-ansvarlig for IKEA Danmark, til iNPUT.

Klar til kø …

Håber man på at kunne blokere de sidste sensommersolstråler med de intelligente rullegardiner fra IKEA, må man dog forberede sig på at skulle stille sig i kø:

– Antallet vil i første omgang være begrænset, men udvides i de kommende måneder i takt med at vores leverandører indhenter den store efterspørgsel, de elektroniske rullegardiner indtil videre har fået, fortæller Sofie Kragh Ingvorsen.

To modeller

Der kommer to forskellige modeller af rullegardiner. Kadrilj er et traditionelt elektrisk rullegardin, og Fyrtur er et elektrisk mørklægningsgardin. Begge gardiner understøtter både Apple HomeKit (Siri), Alexa og Google Home, så de – ud over fjernbetjening og app på smartphone – også kan betjenes med stemmen.

Gardinerne har alle en længde på 195 centimeter og vil kunne fås i følgende bredder: 60, 80, 100, 120 og 140 centimeter.  Priserne starter ved 99 euro og den dyreste model, mørklægningsgardinet IKEA Fyrtur 140 cm, koster 159 euro – hvilket er væsentligt billigere end andre intelligente gardiner på markedet.

August bliver en travl måned for elektronikinteresserede IKEA-fans idet også svenskernes trådløse multirumshøjttalere, IKEA | Sonos Symfonisk også sættes til salg i samme periode.

IKEA bekræfter: Intelligente rullegardiner til Danmark i næste måned