IKEAs intelligente rullegardiner lander den 2. februar

Så er der kommet yderligere info om IKEAs kommende serie af intelligente rullegardiner, som vi skrev om for et par måneder siden. De er nemlig dukket op på det tyske IKEA-site, hvor der skrives, at de bliver tilgængelige den 2. februar. Om det også gælder i Danmark, er uvist, men vi håber.

Som tidligere skrevet kommer der to forskellige modeller, nemlig Kadrilj der er et traditionelt elektrisk rullegardin, og Fyrtur der er et elektrisk mørklægningsgardin. Begge gardiner understøtter både Apple HomeKit (Siri), Alexa og Google Home, så lige gyldigt hvilken digital assistent, man foretrækker, kan de betjenes med stemmen.

De kan naturligvis også betjenes via en medfølgende kontrolenhed eller via IKEAs Trådfri-app. Kontrolenheden har en rækkevidde på ti meter og kan styre op til ti gardiner samtidigt.

Genopladeligt batteri

En video på sitet (se den ovenfor) giver desuden indblik, i hvordan de intelligente rullegardiner fungerer. Det lader til, at de får strøm fra et genopladeligt batteri, der skal afmonteres når det skal lades op. Batteriet isættes i skinnen over gardinet.

Gardinerne har alle en længde på 195 centimeter og vil kunne fås i følgende bredder: 60, 80, 100, 120 og 140 centimeter.  Priserne starter ved 99 euro og den dyreste model, IKEA Fyrtur 140 cm, koster 159 euro – hvilket er væsentligt billigere end andre intelligente gardiner på markedet.

IKEAs intelligente rullegardiner lander den 2. februar