IKEA lover HomeKit i intelligente rullegardiner næste år

Efter voldsomme forsinkelser er IKEAs intelligente rullegardiner, Fyrtur og Kvadrilj, blevet tilgængelige i butikker over hele verden; men svenskerne bakser stadig med at få integreret gardinerne med Apples HomeKit-standard, så de kan stemmebetjenes med Siri.

Funktionen skulle have været ude i løbet af efteråret, men efter en lang periode med tavshed har IKEA nu officielt skudt funktionen til engang “i starten af det nye år”.

Det fortæller den engelske afdeling af det svenske møbelfirma i et tweet:

Hi, the HomeKit functionality should be added to the blinds early next year.

Thanks,
Dan
— IKEA UK Support (@IKEAUKSupport) December 7, 2019

IKEA har en skidt historik med HomeKit. Da firmaet sidste år lancerede sit Trådfri Trådløst udtag var der lovet HomeKit-understøttelse, men den kom først via en softwareopdatering et halvt år senere. De intelligente rullegardiner, Fyrtur og Kvadrilj, blev også gentagende gange udskudt på grund af “firmwareproblemer”.

De intelligente rullegardiner kan i skrivende stund integreres med Google Assistant og IKEAS egen Smart Home-platform.

IKEA lover HomeKit i intelligente rullegardiner næste år